钦定古今图书集成/明伦汇编/氏族典/第258卷 > 王俭
## 钦定古今图书集成/明伦汇编/氏族典/第258卷 > 王俭

按《南齐书王俭传》：“俭字仲宝，琅邪临沂人也。祖昙首，
父僧绰。俭生而僧绰遇害，为叔父僧虔所养。数岁，袭
爵豫章侯，拜受茅土，流涕呜咽。幼有神彩，专心笃学，
手不释卷。袁粲闻其名，言之于明帝，尚阳羡公主，拜
驸马都尉，解褐秘书郎，太子舍人，超迁秘书丞。母忧，
服阕，为司徒右长史，出补义兴太守，还为黄门郎，转”
吏部郎。昇明二年，迁长兼侍中，以父终此职，固让。俭
察太祖雄异，先于领府衣裾。太祖为太尉，引为右长
史，转左长史。少有宰相之志，物议咸相推许。时大典
将行，俭为佐命礼仪诏策皆出于俭，褚渊唯为《禅诏
文》，使俭参治之。齐台建，迁右仆射，领吏部，时年二十
八。建元元年，改封南昌县公。明年，转左仆射，加侍中，
固让，复散骑常侍。寻以本官领太子詹事。遗诏以为
侍中、尚书、左镇军将军。世祖永明元年，进号卫军将
军，参掌选事。二年，领国子祭酒、丹阳尹。三年，领国子
祭酒，又领太子少傅、本州中正，解丹阳尹。是岁，省总
明观于俭宅，开学士馆，悉以《四部书》充俭家。又诏俭
“以家为府。”四年，以本官领吏部。五年，即本号开府仪
同三司，固让。六年，重申前命。七年，改领中书监，参掌
选事。其年疾，上亲临视。薨，年三十八。谥《文宪公》。《文集》
行于世。